Ο **Αθλητικός Όμιλος Αιγάλεω** (Αιγάλεω Α.Ο. αρχικά Α.Ε. Αιγάλεω) είναι ελληνικό αθλητικό σωματείο που εδρεύει στον ομώνυμο δήμο της δυτικής Αθήνας. Επίσημο έτος ίδρυσής του είναι το 1946 και αγωνίζεται με χρώματα το γαλάζιο και το λευκό.

Διατηρεί τέσσερα ενεργά τμήματα: ποδοσφαίρου ανδρών, καλαθοσφαίρισης ανδρών, πετοσφαίρισης γυναικών και κολύμβησης. Από τα τέλη της δεκαετίας του '40 έως και τα τέλη της δεκαετίας του '80 διατηρούσε και τμήμα βόλεϊ ανδρών   , το οποίο στα 1975 είχε μάλιστα προβιβαστεί στην Α΄τοπική Κατηγορία, όπου έπαιζε επίσης το 1983, όπως και το 1985 και τη σεζόν 1986-87 αλλά στη συνέχεια διαλύθηκε. Επίσης, κατά το παρελθόν (έως και τα μέσα της δεκαετίας του '80) διατηρούσε τμήμα καλαθοσφαίρισης γυναικών το οποίο έφθασε να συμμετέχει έως και στην κορυφαία κατηγορία Αθηνών *Α΄ κατηγορία Κέντρου* δηλαδή ένα βήμα κάτω από το Πανελλήνιο Πρωτάθλημα καθώς και τμήμα στίβου. Στην αρχή της δεκαετίας του '70 ο σύλλογος επιχείρησε να δημιουργήσει τμήμα χάντμπολ που θα ήταν το πρώτο στην Ελλάδα αλλά η προσπάθεια ναυάγησε. Την ίδια περίπου εποχή, στο σύλλογο λειτουργούσε τμήμα επιτραπέζιας αντισφαίρισης

Η ποδοσφαιρική ομάδα χρησιμοποιεί ως έδρα για τους αγώνες της το Δημοτικό Γήπεδο Αιγάλεω «Σταύρος Μαυροθαλασσίτης» που από το 1988 φέρει το όνομα του δημάρχου Σταύρου Μαυροθαλασσίτη. Από την πλευρά τους τα τμήματα καλαθοσφαίρισης και πετοσφαίρισης χρησιμοποιούν το Δημοτικό Γυμναστήριο Αιγάλεω «Σταύρος Βενέτης», χωρητικότητας 1.200 θέσεων, που αντλεί το όνομά του από τον αθλητή και παράγοντα του συλλόγου Σταύρο Βενέτη (απεβίωσε το 2009).

Τα κολυμβητικά τμήματα χρησιμοποιούν για τις δραστηριότητές τους τις εγκαταστάσεις του Δημοτικού Κολυμβητηρίου το οποίο βρίσκεται πλησίον του κλειστού γυμναστηρίου στον ευρύτερο χώρο που πολύ παλαιότερα είχε κατασκευαστεί το πρώτο κανονικό γήπεδο ποδοσφαίρου της πόλης, το οποίο έφερε τη δημοφιλή ονομασία "λαμαρίνες" λόγω της χαρακτηριστικής περίφραξής του.

Την αγωνιστική περίοδο 2019-20 το ποδοσφαιρικό τμήμα έλαβε μέρος στο πρωτάθλημα της Β' Εθνικής κατηγορίας, το τμήμα καλαθοσφαίρισης ανδρών επίσης στη Β' Εθνική και το τμήμα πετοσφαίρισης γυναικών στην *Pre League* κατηγορία της Ε.Ο.ΠΕ.

Τμήμα ποδοσφαίρου ανδρών
------------------------

Κύριο λήμμα: Αιγάλεω Α.Ο. (ποδόσφαιρο)
Το ποδοσφαιρικό τμήμα του Α.Ο. Αιγάλεω αποτελεί ποδοσφαιρικό σωματείο με αριθμό μητρώου Ε.Π.Ο. 129. Εδρεύει στο Δημοτικό Στάδιο Αιγάλεω «Σταύρος Μαυροθαλασσίτης».

Το 2021 συμπληρώθηκαν 90 έτη ζωής για το σύλλογο, αφού ο Αιγάλεω Α.Ο. χρησιμοποιεί αυτοδικαίως τα ιδρυτικά στοιχεία της *"Αθλητικής Ενώσεως Ιεραπόλεως"*.

#### Η πορεία του συλλόγου

Το 1929 οι νεαροί μικρασιάτες πρόσφυγες Δημήτριος Γεωργ. Χανιώτης (Σμύρνη, 1912 - Αιγάλεω, 2002) και Γεώργιος Αρώνης ή "Φούντας" (Ιωνία, περί 1910 - Αθήνα 1992) ίδρυσαν την πρόγονο ομάδα του Αιγάλεω A.O. την *Αθλητική Ένωση Ιεράπολης*, εις ανάμνηση της "ιερής" καταγωγής τους. Η ομάδα αναγνωρίσθηκε επίσημα από την Ε.Π.Ο. δυο χρόνια αργότερα (1931).

Το Νοέμβριο του 1946, ύστερα από επιτυχή συγχώνευση της Ιεράπολης και τριών ακόμη ανεξάρτητων μεταξύ τους σωματείων που προϋπήρχαν στην περιοχή (*Αθλητική Ένωση Πυριτιδοποιείου*, *Αθλητική Ένωση Αγίου Σπυρίδωνα* και *Φοίνικα*) προέκυψε η σημερινή ομάδα του Αιγάλεω Α.Ο. Πρώτος πρόεδρος της νέας ομάδας που δημιουργήθηκε οριστικά στα τέλη του 1947, μετά από την ολοκλήρωση των τυπικών διαδικασιών της συγχώνευσης, ήταν ο Γεώργιος Μαρτίνης (Δαρδανέλια, 1902 - Αιγάλεω, 1987).

Το 1961 το Αιγάλεω προκρίθηκε για πρώτη φορά για την Α Εθνική κατηγορία, ενώ το 1970 συμμετείχε στο Βαλκανικό Κύπελλο και την επόμενη περίοδο κατετάγη 4ο στο πρωτάθλημα.

Έχει φθάσει τρεις φορές έως τα ημιτελικά του κυπέλλου Ελλάδας, ενώ την περίοδο 2003-04 εξασφάλισε την έξοδό του στο κύπελλο της UEFA, όπου και έλαβε μέρος την αγωνιστική σεζόν 2004-05, όταν με προπονητή το Βέλγο πρώην διεθνή Stephane Demol έφθασε έως τη φάση των ομίλων της διοργάνωσης.

Έχει λάβει μέρος σε συνολικά 15 πρωταθλήματα της Α' Εθνικής κατηγορίας (έως το 1979) και σε 8 επαγγελματικές διοργανώσεις (έως και το 2007).

### Τίτλοι

* Θερινό πρωτάθλημα Ο.Π.Α.Π. (Α' Εθνικής): 1 (1968)
* Πρωταθλήματα Β' Εθνικής: 5 (1961, 1965, 1977, 1983, 2001)
* Πρωταθλήματα Γ' Εθνικής: 2 (1999, 2019)
* Πρωταθλήματα Δ' Εθνικής: 2 (1996, 2013)
* Πρωταθλήματα Ε.Π.Σ. Αθηνών: 8 (1948 Γ΄Αθηνών, 1950 Β΄Αθηνών, 1954 Α2΄Αθηνών, 1960, 1961, 2015, 2016 και 2017 Α΄Αθηνών)
* Κύπελλο Ε.Π.Σ. Αθηνών: 1 (2015)

Τμήμα καλαθοσφαίρισης ανδρών
----------------------------

Κύριο λήμμα: Αιγάλεω Α.Ο. (καλαθοσφαίριση)
Το τμήμα ανδρικής καλαθοσφαίρισης του συλλόγου μετρά ήδη 65 χρόνια ζωής, διαθέτοντας αξιοσημείωτα επιτεύγματα, με εξέχουσα στιγμή τη συμμετοχή του στο Πρωτάθλημα της Α1 Εθνικής Κατηγορίας το διάστημα 2006-2009. Την περίοδο 2017-18 το τμήμα κατέκτησε αήττητο το πρωτάθλημα στην Α΄ τοπική κατηγορία (ΕΣΚΑ), επιστρέφοντας έτσι στη Γ΄ Εθνική, ενώ κατέκτησε και το Κύπελλο ΕΣΚΑ. Την περίοδο 2018-19 πήρε μέρος στον Α΄ όμιλο Νότου της Γ΄ Εθνικής εξασφαλίζοντας τον τίτλο και την επιστροφή του στη Β΄ Εθνική για τη σεζόν 2019-20, ενώ ήταν φιναλίστ στο Τελικό του Κυπέλλου ΕΣΚΑ.

### Κατακτήσεις Τίτλων

Το τμήμα έχει συγκεντρώσει στη μακρά πορεία του τις παρακάτω διακρίσεις:

* Πρωταθλητής Β' Εθνικής: 2004
* Πρωταθλητής Γ' Εθνικής: 1999, 2001, 2019
* Πρωταθλητής Α' ΕΣΚΑ: 1988, 1992, 1997, 2018
* Πρωταθλητής Β' ΕΣΚΑ: 1982
* Κυπελλούχος ΕΣΚΑ: 2018

Τμήμα πετοσφαίρισης ανδρών
--------------------------

Διατηρήθηκε επί 40 περίπου έτη, αλλά πλέον δεν υφίσταται. Σημαντικός παράγοντας στη λειτουργία του τμήματος υπήρξε ο προπονητής του (και δημοτικός σύμβουλος) κ. Βασίλειος Αμπατζόγλου, που ασχολήθηκε με αυτό κυρίως τη δεκαετία του '70. Γνωστοί αθλητές του τμήματος, μεταξύ πολλών ακόμη, ήταν οι Τσεμπερλής, Ρουμποτιάς, Εμμανουηλίδης, Αθανασούλας, Καστάνης, Γκούμας, Κοσμέτος, Γεωργόπουλος, Κύρογλου, Γκανάς, Αναστασιάδης, Δάκας κ.α.

Τμήμα πετοσφαίρισης γυναικών
----------------------------

*Κύριο λήμμα: Αιγάλεω Α.Ο. (πετοσφαίριση γυναικών)*

Το έμβλημα του Τμήματος Πετοσφαίρισης Γυναικών του συλλόγου
### Ιστορικό

Το τμήμα βόλεϊ γυναικών του συλλόγου δημιουργήθηκε το 1982 και έχει κατορθώσει, ιδιαίτερα τα τελευταία χρόνια να έχει συμμετοχή στις κορυφαίες αγωνιστικές κατηγορίες, ενώ μεγάλες επιτυχίες έχουν σημειώσει και τα τμήματα των υποδομών του. Για πρώτη φορά η γυναικεία ομάδα έφτασε μέχρι τη διοργάνωση της Α2 κατηγορίας στα μέσα της δεκαετίας του '90 και πέτυχε παρόμοιο επίτευγμα με την άνοδο στη Β΄ Εθνική στις αρχές της πρώτης δεκαετίας του 21ου αιώνα. Από τη σεζόν 2017-18 παίρνει μέρος στην κατηγορία Pre League (Β΄ Εθνική) της Ε.Ο.ΠΕ.

Τμήμα κολύμβησης
----------------

Άποψη του κολυμβητηρίου Αιγάλεω (2012)
Το τμήμα κολύμβησης του Αιγάλεω Α.Ο. ξεκίνησε για πρώτη φορά το 1981 με 200 παιδιά και προπονητή το Στ. Χρύση. Από τους πρώτους αθλητές του που πέτυχαν σημαντικές διακρίσεις ήσαν η Στέλα Μούκα, η Γιάννα Πανταζοπούλου και οι Παπαθανασίου, Μήλας, Ζαχαρά, Δημοπούλου κ.α. Εν συνεχεία το τμήμα ανέστειλε τη λειτουργία του αλλά το 1998, επαναδραστηριοποιήθηκε αρχικά με πολύ μικρό δυναμικό (περίπου 10 αθλητές), για να εξελιχθεί, μέσα σε λίγα χρόνια σε ένα από τα πιο δυνατά τμήματα κολύμβησης της ευρύτερης περιοχής. Τη διετία 2010-2011 οι νέες εγγραφές ξεπέρασαν τις 150, ενώ σημαντικές είναι οι διακρίσεις, με μετάλλια και συμμετοχές στις πανελλήνιες και πανευρωπαϊκές διοργανώσεις.

Φίλαθλοι
--------

Ο Σύνδεσμος φιλάθλων Αιγάλεω Α.Ο. «*Θύρα 12*» δημιουργήθηκε το 2002, με πρωτοβουλία ορισμένων οπαδών της ομάδας, έχει δε σαν στόχους του την προώθηση της «*Αιγαλιώτικης ιδέας*» στη νεολαία της πόλης, την ανάπτυξη των σχέσεων μεταξύ των μελών, και την υποστήριξη των αγωνιστικών τμημάτων του Αιγάλεω Α.Ο. σε όλα τα αθλήματα.

Στη σύντομη μέχρις στιγμής ζωή του, ο Σύνδεσμος πέτυχε ήδη να συσπειρώσει στις τάξεις του τους περισσότερους από τους πιστούς οπαδούς του σωματείου. Κατάφερε να να κεντρίσει το ενδιαφέρον της φίλαθλης κοινής γνώμης και να εισπράξει κολακευτικά σχόλια από την πλειονότητα των Μ.Μ.Ε. για τις πρωτοβουλίες του, που στοχεύουν στη βελτίωση των σχέσεων μεταξύ «αντιπάλων» φιλάθλων.
Από το καλοκαίρι του 2008 ο Σύνδεσμος εδρεύει σε μια μικρή αίθουσα του Δημοτικού Σταδίου Αιγάλεω. Την άνοιξη του 2014 ιδρύθηκε "Λέσχη Φίλων Αιγάλεω Α.Ο." με επίσημο καταστατικό, ιστοσελίδα και αρχαιρεσίες για την ανάδειξη κανονικού διοικητικού συμβουλίου, απορροφώντας έτσι τα περισσότερα από τα μέλη της "Θύρας 12", που ωστόσο συνέχισε να υφίσταται.

Παλαίμαχοι αθλητές
------------------

Άποψη των γραφείων του Συνδέσμου "ΣΥ.ΒΕ.Π.Α.Π."
Ο *Σύνδεσμος Βετεράνων Ποδοσφαιριστών, Αθλητών και Παραγόντων Αιγάλεω Α.Ο. ("ΣΥ.ΒΕ.Π.Α.Π.")* ιδρύθηκε το 1995 έπειτα από πρωτοβουλία παλαιών ποδοσφαιριστών του συλλόγου και έκτοτε έχει αναπτύξει πολλαπλές δραστηριότητες σε αθλητικό, φιλανθρωπικό και πολιτιστικό επίπεδο. Συχνά διοργανώνονται εκδρομές στην επαρχία προς ενίσχυση αναξιοπαθούντων αθλητών μέσω διενέργειας φιλικών αγώνων, αλλά και εκδηλώσεις προς τιμήν παλαιών παικτών, παραγόντων, δημοσιογράφων ή και απλών φιλάθλων της ομάδας.

Από τη θέση του προέδρου έχουν περάσει μερικά από τα σημαντικότερα ονόματα του ποδοσφαίρου του Αιγάλεω. Χαρακτηριστικά αναφέρουμε τους Δημήτρη Λάρδα*,* Πρόδρομο Κυριακίδη*,* Δημήτρη Παπαϊωάννου*,* Μπάμπη Σταυρόπουλο*,* Τάκη Τσαλαμάγκα*,* Τάκη Μανδραφλή *κ.α.*

Τον Ιούνιο του 2010 διενεργήθηκαν αρχαιρεσίες και νέος πρόεδρος του ΣΥΒΕΠΑΠ αναδείχθηκε ο Ζαχαρίας Λυκουρίνος, τότε υπεύθυνος των Διεθνών Βετεράνων του Πανελλήνιου Σύνδεσμου Αμειβόμενων Ποδοσφαιριστών. Στις αρχές του 2012 σαν νέος, προσωρινός πρόεδρος, διατέλεσε ο Γιώργος Κωνσταντόπουλος. Το Μάρτιο του 2012 ανέλαβε το νέο Δ.Σ. που προέκυψε από αρχαιρεσίες, με πρόεδρο τον Τάκη Κατσικογιάννη. Ο ίδιος επανεκλέθηκε το 2014 και το 2016. Για τη διετία 2019-20 πρόεδρος εκλέχθηκε ο Φραγκίσκος Μαρτίνος.

Τα γραφεία του Συνδέσμου στεγάζονται σε αίθουσα του Δημοτικού Σταδίου Αιγάλεω.

Παραπομπές
----------

1. ↑  Φύλλο εφημερίδας "Αθλητισμός της Ελλάδος" της 25 Οκτωβρίου 1948, σελ. 4: "Πως καθορίσθηκαν οι αγώνες Κυπέλλου Αθηνών και Επαρχιών" Ανακτήθηκε από την ιστοσελίδα αρχείου εφημερίδων της Βουλής των Ελλήνων στις 18/11/2019[*νεκρός σύνδεσμος*]
2. ↑  Εφημερίδα "Ελευθερία", φύλλο της 18 Μαρτίου 1951, σελ. 2: "*Η Αθλητική κίνησης-Οι σημερινοί αγώνες-Βόλεϊ μπολ*"
3. ↑  «Φύλλο εφημερίδας "Αθλητική Ηχώ" της [[8 Μαρτίου]] [[1968]], σελ. 4: "Σήμερον ο αγών Βόλεϊ μπολ Αμύντα - Αιγάλεω" Ανακτήθηκε από την ιστοσελίδα της Βουλής των Ελλήνων, στις 6/2/2020». Αρχειοθετήθηκε από το πρωτότυπο στις 18 Σεπτεμβρίου 2020. Ανακτήθηκε στις 6 Φεβρουαρίου 2020.
4. ↑  Φύλλο εφημερίδας "Αθλητική Ηχώ" της 21 Ιουλίου 1972, σελ. 4: "Το πρωτάθλημα βόλεϋ της Β'"
5. ↑  Εφημερίδα "Αθλητική Ηχώ", φύλλο της 25 Φεβρουαρίου του 1986"*Τα Πρωταθλήματα Βόλεϊ Κέντρο*"
6. ↑  «Φύλλο εφημερίδας "Αθλητική Ηχώ" του Σαββάτου, [[30 Νοεμβρίου]] 1985, σελ. 5: "Ο Α.Ο. Αιγάλεω πήρε 3-0 σετ τον Εθνικό Αθ." (συντάκτης Τάκης Βρανάς) Ανακτήθηκε από την ιστοσελίδα της Βουλής των Ελλήνων στις 27/11/2019». Αρχειοθετήθηκε από το πρωτότυπο στις 18 Σεπτεμβρίου 2020. Ανακτήθηκε στις 27 Νοεμβρίου 2019.
7. ↑  «Γ. Στεφανής στο φύλλο της εφημερίδας "Αθλητική Ηχώ" της [[20 Ιανουαρίου]] [[1987]], σελ. 7: "Πρωταθλήματα Κέντρου" Ανακτήθηκε στις 12/1/2021». Αρχειοθετήθηκε από το πρωτότυπο στις 14 Ιανουαρίου 2021. Ανακτήθηκε στις 12 Ιανουαρίου 2021.
8. ↑  Φ. Δανιηλίδης, στο φύλλο της εφημερίδας "*Αθλητική Φωνή*" της Δευτέρας 9 Ιανουαρίου του 1984, σελ. 5: "*Συνεχίζονται σήμερα τα πρωταθλήματα καλαθοσφαίρισης γυναικών Α΄ και Δ΄ κατηγορίας Αθηνών*"[*νεκρός σύνδεσμος*]
9. ↑  Τάκης Βρανάς στην εφημερίδα "Αθλητική Ηχώ", φύλλο της 30 Δεκεμβρίου 1975: "*Το Αιγάλεω 60-14 συνέτριψε τον Άρη Νικαίας στις Γυναίκες*"
10. ↑  Εφημερίδα "*Αθλητική Ηχώ*", φύλλο της 14 Μαρτίου 1977, σελ. 7: "*Βαθμολογίες μπάσκετ*"[*νεκρός σύνδεσμος*]
11. ↑  Φύλλο εφημερίδας "Αθλητική Ηχώ" της 11 Ιουνίου 1978, σελ. 6: "*Πότε θα γίνουν οι 12 αγώνες στο μπάσκετ γυναικών*"
12. ↑  Εφημερίδα "Εμπρός", φύλλο της 20 Ιανουαρίου 1951, σελ. 2: "*Δια τους Φιλάθλους-Αι αθλοπαιδιαί-Σχολικοί αγώνε*ς"
13. ↑  Νικήτας Γαβαλάς στο μηνιαίο περιοδικό "*Αθλητισμός*", τεύχος Απρίλιος 1973
14. ↑  «Φύλλο εφημερίδας"Αθλητική Ηχώ" της [[18 Αυγούστου]] [[1971]], σελ. 4: "... *Απεφασίσθη όπως ο κ. Π. Κουτσοχέρας ανέλαβε την εφορεία του τμήματος της επιτραπεζίου αντισφαιρίσεως*" Ανακτήθηκε από την ιστοσελίδα της Βουλής των Ελλήνων, στις 11/8/2020». Αρχειοθετήθηκε από το πρωτότυπο στις 18 Σεπτεμβρίου 2020. Ανακτήθηκε στις 11 Αυγούστου 2020.
15. ↑  Ε.Π.Σ. Αθηνών: Αιγάλεω Α.Ο.
16. ↑  Φύλλο εφημερίδας "*Αθλητική Φωνή*" της Δευτέρας 19 Ιουνίου 1961, πρωτοσέλιδος τίτλος (στην κορυφή):"*ΤΟ ΑΙΓΑΛΕΩ ΑΝΗΛΘΕ ΘΡΙΑΜΒΕΥΤΙΚΑ ΣΤΗΝ ΠΡΩΤΗ ΕΘΝΙΚΗ!*"[*νεκρός σύνδεσμος*]
17. ↑  Εφημερίδα "Ταχυδρόμος", φύλλο της Τετάρτης 2 Σεπτεμβρίου 1970, σελ.3: "*Το Αιγάλεω ηττήθη 2-0 από την 'Εσκή Σεχίρ'*"
18. ↑  Βαθμολογία της Α΄ Εθνικής περιόδου 1970-71 από την διεθνή στατιστική ιστοσελίδα rsssf.com
19. ↑  UEFA.com: "Downing strike sinks Egaleo"
20. ↑  "*Οι 16 ομάδες της Γ΄Εθνικής που έχουν αγωνισθεί στην Α΄Εθνική*"
21. ↑  Φύλλο εφημερίδας "Αθλητική Ηχώ" της 27 Ιουλίου 1976, σελ. 2: "Το Αθλητικό Περισκόπιο" (συντάκτης: Γιάννης Αργυρίου)
22. ↑  Παύλος Γερακάρης, στο φύλλο της εφημερίδας "Αθλητική Ηχώ" της 23 Οκτωβρίου 1973, σελ. 6": "Ο Χάσταλης ήταν άρρωστος" διευκρινίζει ο Μ. Παπαποστόλου
23. ↑  Σωτήρης Παπαϊωάννου, "*Το κολυμβητικό τμήμα του Αιγάλεω... επιπλέει!*" στο φύλλο της εφημερίδας "Αθλητική Ηχώ" της 3 Μαΐου 1985, σελ. 2[*νεκρός σύνδεσμος*]
24. ↑  «"*Επιτυχίες για την κολύμβηση του Α.Ο. Αιγάλεω*"». Αρχειοθετήθηκε από το πρωτότυπο στις 5 Μαρτίου 2016. Ανακτήθηκε στις 1 Απριλίου 2015.
25. ↑  «"*Λαμπρή εκδήλωση από την Λέσχη Φίλων Αιγάλεω Θύρα 12*"». Αρχειοθετήθηκε από το πρωτότυπο στις 13 Μαρτίου 2016. Ανακτήθηκε στις 1 Απριλίου 2015.
26. ↑  *Επίσημη ιστοσελίδα της Λέσχης Φίλων Αιγάλεω*[*νεκρός σύνδεσμος*]
27. ↑  Φύλλο εφημερίδας "Αιγάλεω", #172, Απρίλιος 2000, σελ. 4: "Βετεράνοι"
28. ↑  «Εφημερίδα "*Η Πόλη μας*": "*Ο Κατσικογιάννης πρόεδρος στους βετεράνους του Α.Ο. Αιγάλεω*"». Αρχειοθετήθηκε από το πρωτότυπο στις 22 Σεπτεμβρίου 2020. Ανακτήθηκε στις 9 Δεκεμβρίου 2016.

Βιβλιογραφία
------------

* "*50 χρόνια Αιγάλεω*" - Νίκος Δημ. Νικολαΐδης (Έκδοση Δήμος Αιγάλεω, 1998)
* "*Η ιστορία του Αιγάλεω από τις λαμαρίνες στα σαλόνια της Ευρώπης*"-Νίκος Δημ. Νικολαϊδης (Έκδοση "Έμβρυο", 2007)
* "*Από τις αλάνες της ΕΣΚΑ στα παρκέ της Α1-Η ιστορία του μπάσκετ ανδρών Αιγάλεω Α.Ο.*"-Νίκος Δημ. Νικολαϊδης (Έκδοση "Έμβρυο", 2008)

Εξωτερικοί σύνδεσμοι
--------------------

* Επίσημος ιστότοπος